L'Eliana celebra diversos actes en el Dia de l'Eliminació de la Violència Contra la Dona
25 de novembre de 2016

Amb motiu del Dia Internacional de l'Eliminació de la Violència Contra la Dona, l'Eliana ha celebrat tot un matí carregat d'actes. A les 9:15 hores s'ha guardat un minut de silenci a l'Auditori Municipal en record de les dones mortes per la violència masclista i, seguidament, Empar Aguado, professora de Sociologia i Antropologia Social de la Facultat de Ciències Socials de la Universitat de València, ha oferit una xarrada a l'alumnat dels centres docents titulada “No sóc una princesa”. A continuació, s'han projectat dos curts en defensa de la igualtat de gènere, “Solo sé que no sé nada” i “Un billete a nunca jamás”, premiats en el certamen “Curts per la Igualtat” en 2012 i 2016, respectivament.

A les 11.30 hores, s'ha organitzat una concentració en la plaça del País Valencià del municipi, en la qual han participat tres centres educatius. La Guàrdia Civil i la Policia Local han obert l'acte amb la lectura dels seus manifestos contra la violència de gènere. Posteriorment han intervingut José Lorente, regidor d'Ocupació, Igualtat i Drets Socials, i Salva Torrent, alcalde de l'Eliana. Els alumnes del col·legi IALE, de l'IES l'Eliana i del col·legi Rivas-Luna també han participat amb diferents actuacions, com cançons, lectures i representacions que recolzen el lema “Ni una més”.

D'altra banda, l'emissora municipal Ràdio Túria ha modificat la seua programació habitual oferint als seus oients un programa especial titulat “La violència masclista en la música”, en el qual Cristina Furió, experta en polítiques d'igualtat, analitza el contingut masclista de lletres de cançons. A més, com a últim acte del dia, a les 18:15 es comunicarà el diagnòstic de la situació de l'Eliana en matèria d'igualtat transversal de gènere. Serà en la sala de debat Pep Torrent del Centre Sociocultural del municipi.